Ja wel, ek pleit nie hééltemal onskuldig nie. In my eerste inskrywing oor hierdie onderwerp het ek gebieg dat ek die Jaarblad 2007 opgedra het aan al die onderwysers wat vir die matrieks tydens hulle skoolloopbaan klasgegee het. Maar toe lys ek ook die 30 onderwysers wat in die loop van vyf jaar bedank het. Dit sou ‘n skoolhoof kon ontstel… Dalk is dit die sensuur werd? Ek het die volgende geskryf:
Alhoewel die bestuur, ondersteunende personeel, ouers, leerders en breër gemeenskap ’n belangrike rol speel in die bestaan van die Hoërskool Jan van Riebeeck, kan die integriteit, harde werk, ekstra tyd en liefde wat elke JvR-onderwyser insit, nie gering geskat word nie. Hulle direkte, vormende invloed op leerders maak van die skool ’n besonderse belewenis vir ieder en elk.
In die besonder onthou ons al die onderwysers wat JvR die afgelope vyf jaar verlaat het; mag hulle paaie terugkronkel na dié spesiale plek:
Dit was nogals aspris van my. Ek kan dink dat ‘n skoolhoof dalk nie sal hou van ‘n lys name van onderwysers wat sedert die begin van sy termyn bedank het nie.
ONZE geel bibliotekie is al vir jare lank knus genestel in die hartjie van die skool. Alhoewel daar in die afgelope paar jaar dikwels daarna verwys is as ’n “mediasentrum”, bly dit in wese ’n lokaal omlyn met boekrakke vol boeke, ’n tydskrifrak, naslaanarea, gemaklike banke, seegroen werktafeltjies, en een Windows 98 rekenaar vir die uitreik van boeke.
Ook is die mediabegroting die afgelope twee jaar ingekort om die skool se finansies ’n bietjie te buffer—wat beteken dat ons nouliks nuwe boeke kon aankoop, en feitlik uitsluitlik op donasies staatgemaak het. (Baie dankie aan oudleerder, Amanda Botha, wat gereeld nuwe lekkerleesboeke geskenk het. Ook het mnr. Rayno Snyman ’n advertensie-agentskap gekry om ’n verskeidenheid nuwe tydskrifte maandeliks te borg. En die JIP skenk elke dan en wan ’n boek in ruil vir ’n knap leerder-resensie daaroor.)
Dis my hoop dat die biblioteek sy plek sal behou as die hart en siel van die skool, en as ’n toevlug vir elke leesgierige leerder.